Biserica Ortodoxă Română Sf. Luca Roeselare

Vizita Înaltpreasfințitului Părinte Mitropolit Iosif la Parohia „Sfântul Luca” Roeselare – 26 iunie 2022
2022-06-26 00:00 - 23:59 (Europe/Paris)
Duminica, 26 iunie 2022, în Duminica a 2-a după Rusalii (a Sfinților Români), Parohia Ortodoxă Română „Sfântul Luca” din Roeselare a avut deosebita bucurie de a-l primi în mijlocul său pe Înaltpreasfințitul Părinte Mitropolit Iosif al Mitropoliei Ortodoxe Române a Europei Occidentale și Meridionale.

În cadrul slujbei, Înaltpreasfinția Sa a ținut un cuvânt de învățătură, în care a subliniat importanța vieții noastre în sfințenie, accentuând faptul că familia este cel mai important pilon pentru educația și formarea noii generații. De asemenea, ierarhul nostru a vorbit despre legătura noastră neîntreruptă cu patria mamă, România, spunând că, deși trăim departe de casă, în Biserica Ortodoxă ne simțim mereu aproape de țară și de tradițiile noastre.

Înaltpreasfințitul Iosif a încurajat credincioșii să rămână uniți în credință și în dragostea față de Biserică, în ciuda distanței fizice care ne desparte de România, subliniind că biserica este locul în care toți românii ortodocși, indiferent de colțul lumii în care trăiesc, se regăsesc împreună în Hristos.

Suntem profund recunoscători Înaltpreasfințitului Părinte Mitropolit Iosif pentru grija și rugăciunile sale necontenite pentru comunitatea noastră, care ne însoțesc pe fiecare dintre noi.

Redactare text: dna. preoteasă Loredana MeraFotografii din Arhiva parohiei ortodoxe Sf. LUCA Roeselare

Galerie

Pelerinaj în Muntele Athos - Noiembrie 2022
2022-11-28 00:00 - 2022-12-03 23:59 (Europe/Paris)
În perioada 28 noiembrie – 3 decembrie 2022, 14 pelerini din Parohia Ortodoxă Română „Sfântul Luca” Roeselare, Belgia, au avut binecuvântarea de a participa la un pelerinaj deosebit în Muntele Athos, alături de părintele paroh Ioan Mera.

Mulțumim lui Dumnezeu pentru darurile spirituale primite și pentru momentele pline de învățătură și rugăciune, trăite în comuniune cu sfintele moaște și lăcașurile sfinte de pe Muntele Athos. Printre locurile vizitate, am avut binecuvântarea de a păși pe urmele sfinților în mănăstiri și chilii de mare semnificație: Mănăstirea Sinonos Petra, Mănăstirea Protaton, Chilia Sfântului Paisie Panaguda, Chilia Părintelui Gavril, Mănăstirea Cutlumus, Schitul Lacu, Chilia monahului Iosif, cu un peisaj spectaculos de 360°, Pestera Sfântului Atanasie Athonitul, Schitul Prodromu, Mănăstirea Marea Lavra, Izvorul Sfântului Atanasie și Mănăstirea Filoteu.

Am vizitat și Mănăstirea Vatopedu, Mănăstirea Iviron, Schitul Sfântul Andrei de la Careea, Schitul Sfântul Ilie, Mănăstirea Pantocrator, Mănăstirea Stavronichita, precum și Chilia monahului Iosif, unde am avut un loc de cazare minunat, propice pentru rugăciune și reculegere.

De asemenea, am avut ocazia să ne închinăm și în locuri cu o însemnătate deosebită, precum Mănăstirea Sfântul Pantelimon Rusikon, Mănăstirea Xiropotamu și Mănăstirea Xenofont, Mănăstirea Dochiariu și porturile sacre ale Muntelui Athos: Portul Mării Constamunitu, Portul Mării Zografu (cu turnul lui Ștefan cel Mare) și Portul Iovanita al Mării Hilandar, mănăstire sârbească.

Să mulțumim Bunului Dumnezeu și Maicii Domnului pentru ocrotirea lor, care ne-au îndrumat pașii pe acest pământ sfânt, și să cerem ajutorul lor pentru a ne întări în credință și rugăciune.

Dăm slavă lui Dumnezeu pentru toate și mulțumim părintelui Ioan Mera pentru strădania și grija cu care a organizat acest pelerinaj, precum și ghidului nostru, părintele Petru Sidoreac, pentru îndrumarea și sprijinul oferit pe parcursul întregii călătorii.

Redactare text: dna. preoteasă Loredana MeraFotografii din Arhiva parohiei ortodoxe Sf. LUCA Roeselare

Galerie

Pelerinajul în Țara Sfântă – O experiență de neuitat
2023-02-16 00:00 - 2023-02-24 23:59 (Europe/Paris)
În perioada 16-24 februarie 2023, la inițiativa parohiei ortodxe din Roeselare, cu binecuvântarea Înaltpreasfințitului Parinte Mitropolit Iosif, un grup de 50 de credincioși a avut privilegiul de a călători în Țara Sfântă, sub îndrumarea părintelui Ioan Mera. Acest pelerinaj s-a desfășurat în cadrul Centrului de Pelerinaje al Mitropoliei Europei Occidentale și Meridionale, oferindu-le participanților ocazia de a se apropia sufletește de locurile unde Mântuitorul și-a desfășurat activitatea pe pământ.

Prima parte a călătoriei a început în Ierusalim, unde pelerinii noștri au avut ocazia să se închine la Biserica Nașterii Maicii Domnului, precum și la Mănăstirea Românească. Emoția și evlavia au fost copleșitoare la Ein Karem, unde am vizitat biserica întâlnirii dintre Maica Domnului și Sfânta Elisabeta și Biserica Nașterii Sfântului Ioan Botezătorul. Toate aceste locuri au creat o conexiune spirituală profundă cu istoria credinței noastre.

Sâmbătă, 18 februarie, grupul a participat la Sfânta Liturghie în Biserica Nașterii Domnului din Betleem, un moment de reculegere și binecuvântare. Ziua a continuat cu vizite la Mănăstirea de la Câmpul Păstorilor și la râul Iordan, locul Botezului Domnului, dar și la Mănăstirea de pe Muntele Ispitirii, unde pelerinii au meditat asupra ispitei și puterii credinței. Seara ne-am odihnit în Betleem, pregătindu-ne pentru o nouă zi de trăiri intense.

Duminică, 19 februarie, pelerinii au avut ocazia de a participa la Sfânta Liturghie la parohia ortodoxă arabă din Beit Jala. După slujbă, am vizitat mănăstirile Sfântului Teodosie și Sfântului Sava, iar mai târziu, Mănăstirea Sfântului Gherasim, un loc cu o semnificație aparte în pelerinajul nostru. Seara, ne-am îndreptat spre Nazaret pentru a continua călătoria noastră spirituală.

Ziua de luni, 20 februarie, a fost marcată de vizite în locuri sfinte precum Biserica Bunei Vestiri din Nazaret, locul unde Fecioara Maria a primit vestea că va deveni mama Mântuitorului. De asemenea, am vizitat Cana Galileii, locul primelor minuni, și am ajuns la Capernaum și la Muntele Fericirilor, fiecare dintre ele având o semnificație specială în Evanghelii. Seara, am avut ocazia de a privi liniștea și frumusețea Mării Galileii, locul unde Mântuitorul a înmulțit pâinile și peștii.

Marți, 21 februarie, am urcat pe Muntele Tabor, locul Schimbării la Față, și am vizitat Ierihonul, locul sicomorului lui Zaheu. Apoi, ne-am rugat la mormântul Sfântului Lazăr din Betania și am vizitat Biserica „Dominus Flevit” de pe Muntele Măslinilor, unde Domnul a plâns pentru Ierusalim. Ziua s-a încheiat cu o vizită la locul Cinei celei de Taină, un alt moment profund al călătoriei noastre, încheind seara în Ierusalim.

Miercuri, 22 februarie, am făcut un pelerinaj pe jos prin Ierusalim, parcurgând Drumul Crucii până la Biserica Sfântului Mormânt. Emoția trăirii acestui drum al suferinței a fost copleșitoare pentru fiecare dintre noi. Ne-am oprit și la Grădina Ghetsimani și Mănăstirea Sfânta Maria Magdalena, unde ne-am rugat cu evlavie. Această zi a fost, fără îndoială, punctul culminant al pelerinajului nostru.

Ultima zi, joi, 23 februarie, a fost dedicată vizitării Mănăstirii Hozeva și a locurilor sfinte de pe Muntele Măslinilor, inclusiv Mănăstirea „Mica Galilee” și locul Înălțării Domnului. Ne-am închinat la Mormântul Maicii Domnului, încheind astfel o călătorie spirituală plină de binecuvântare și recunoștință.

Acest pelerinaj a fost o ocazie unică de a ne apropia de locurile sfinte, de a ne întări în credință și de a experimenta, prin rugăciune și reflecție, esența profundă a creștinismului. Fiecare loc vizitat a fost o mărturie vie a iubirii lui Dumnezeu pentru lume, iar amintirile și trăirile acestor zile vor rămâne pentru totdeauna în inimile noastre.

Ne-am întors acasă cu sufletele pline de lumină și cu dorința de a împărtăși bucuria și pacea pe care le-am simțit în Țara Sfântă.

Redactare text: dna. preoteasă Loredana MeraFotografii din Arhiva parohiei ortodoxe Sf. LUCA Roeselare

Galerie

Pelerinaj în Muntele Athos – 01-05 aprilie 2024
2024-04-01 00:00 - 2024-04-05 23:59 (Europe/Paris)
În perioada 01 – 05 aprilie 2024, 16 credincioși din Parohia Ortodoxă Română „Sfântul Luca” Roeselare, Belgia, au avut binecuvântarea de a trăi o experiență duhovnicească unică în Muntele Athos, alături de părintele paroh Ioan Mera.

Pelerinii au vizitat unele dintre cele mai importante mănăstiri și locuri sfinte din Sfântul Munte, unde au avut ocazia să se închine la sfintele moaște și să participe la slujbele și rugăciunile ce se țin în aceste locașuri de cult pline de istorie și har. Printre lăcașurile vizitate se numără:

Arsanaua Mănăstirii Zografou
Mănăstirea Dohiariu
Mănăstirea Xenofont
Mănăstirea Sfântul Pantelimon (Rusikon)
Mănăstirea Simonos Petras
Schitul Sfânta Ana
Mănăstirea Sfântul Pavel
Chilia Sf. Agios Athanasios
Arsanaua Kerasias
Mănăstirea Iviron
Biserica Schitului Românesc Prodromu
Mănăstirea Marea Lavră
Biserica Protaton
Mănăstirea Pantocrator
Panaguda – Chilia Sfântului Cuvios Paisie Aghioritul

Toate aceste locuri sfinte ne-au oferit momente de adâncă rugăciune și meditație, întărind legătura noastră cu Dumnezeu și cu sfinții care au trăit și s-au nevoit aici.

Mulțumim lui Dumnezeu pentru această călătorie duhovnicească, iar Maicii Domnului pentru că ne-a ocrotit și ne-a ajutat să trăim aceste momente de har. În același timp, mulțumim părintelui Ioan Mera pentru organizarea impecabilă a pelerinajului și pentru îndrumarea duhovnicească oferită întregului grup. De asemenea, suntem recunoscători ghidului nostru, părintele Petru Sidoreac, pentru sprijinul constant și învățăturile sale pe parcursul întregii călătorii.

Să ne ajute Bunul Dumnezeu și Maica Domnului să avem iarăși ocazia de a ne învrednici să revenim în acest loc sfânt, pentru a ne întări în credință și a ne adânci viața de rugăciune!

Redactare text: dna. preoteasă Loredana MeraFotografii din Arhiva parohiei ortodoxe Sf. LUCA Roeselare

Galerie

Vizita Preasfințitul Episcop vicar Nectarie de Bretania în parohia ortodoxă română Sf. Ap. şi Ev. Luca Roeselare în data de 16 iulie 2024
2024-07-16 00:00 - 23:59 (Europe/Paris)
Cu adâncă bucurie în suflet și recunoștință, vă anunțăm că în data de 16 iulie 2024 am avut onoarea de a-l primi în mijlocul nostru pe Preasfințitul Episcop vicar Nectarie de Bretania. Vizita Sfinţiei Sale a fost o adevărată binecuvântare, umplând inimile tuturor cu căldură și nădejde.Împreună am slujit Sfânta Liturghie, înconjurați de dragostea și devotamentul credincioșilor parohiei noastre. Cu toții am fost mângâiați și întăriți prin prezența Preasfințitului Nectarie, care ne-a oferit în cuvântul său de învățătură sfaturi prețioase pentru a ne păstra neclintită credința strămoșească. Ne-a încurajat să continuăm eforturile pentru păstrarea tradițiilor și valorilor noastre, chiar dacă suntem departe de România.Preasfințitul Nectarie a apreciat în mod deosebit Școala Parohială Sf. Luca, felicitându-i pe toți elevii și pe profesorii cateheți pentru munca lor deosebită. În încheierea Sfintei Liturghii, corala copiilor școlii parohiale ne-a încântat sufletele cu un mini concert de pricesne, aducând un strop de bucurie și emoție tuturor celor prezenți.Această zi binecuvântată s-a încheiat cu o agapă creștinească, unde am avut ocazia să ne bucurăm împreună de mâncăruri tradiționale românești, pregătite cu multă dragoste de către membrii comunității noastre.Suntem profund recunoscători Preasfințitului Nectarie pentru vizita sa și binecuvântările primite. Mulțumim tuturor celor care au fost alături de noi în această zi de sărbătoare, întărindu-ne astfel unitatea în credință și dragoste frățească.

Redactare text: dna. preoteasă Loredana MeraFotografii din Arhiva parohiei ortodoxe Sf. LUCA Roeselare

Galerie

Hramul Parohiei Ortodoxe Sf. Luca Roeselare
2024-10-20 08:30 - 17:00 (Europe/Helsinki) | Sint-Elligiuskerk de Vijfwegen Staden, Kampstraat 1, Staden, 8840, Belgium
